Nozibele na Nywele Tatu
Language: Swahili | Genre: Creative_writing

﻿Nozibele na Nywele Tatu 

Hapo zamani za kale, wasichana  watatu walienda kutafuta kuni.  
Ilikuwa siku yenye joto kwa hivyo  walienda mtoni kuogelea.  Walicheza wakirushiania maji na  kuogelea.  
Ghafla, waligundua kuwa saa zilikuwa  zimeenda.  Walifanya haraka kurudi kijijini.  
Walipokuwa karibu nyumbani,  Nozibele aliweka mkono wake  shingoni.  Alikuwa amesahau mkufu wake!  "Tafadhali rudini nami!" aliwasihi  marafiki zake.  Lakini, marafiki zake walisema  kwamba saa zilikuwa zimeenda sana.  
Kwa hivyo Nozibele alirudi mtoni peke  yake. Aliupata mkufu wake na kuanza  kurudi nyumbani kwa haraka.  Kwa bahati mbaya, alipotea gizani.  
Kwa umbali aliona mwangaza  ukitokezea chumbani.  Alikikaribia chumba hicho na kubisha  hodi mlangoni.  
Alishangaa mbwa alipoufungua  mlango na kumwuliza, "Unataka nini?"  "Nimepotea, nahitaji mahali pa  kulala," Nozibele alisema.  "Ingia ndani, au nikuume!" mbwa  akajibu. Nozibele aliingia.  
Kisha mbwa akasema, "Nipikie  chakula!"  "Lakini sijawahi kumpikia mbwa  chakula," Nozibele aljibu.  "Pika, au nikuume!" mbwa akasema.  Nozibele alimpikia mbwa chakula.  
Tena mbwa akasema, "Nitayarishie  kitanda."  Nozibele akajibu, "Sijawahi  kumtayarishia mbwa kitanda."  "Tayarisha au nikuume!" mbwa  alisema. Nozibele alitayarisha kitanda.  
Alitakiwa kumpikia, kumfagilia na  kumwoshea mbwa kila siku.  Siku moja mbwa alisema, "Nozibele,  nimelazimika kuwatembelea marafiki  zangu. Fagia nyumba, pika chakula na  uoshe vitu vyangu kabla sijarudi."  
Mbwa alipoenda tu, Nozibele  alichukua nywele tatu kutoka kichwani  kwake.  Aliweka mmoja mvunguni mwa  kitanda, mwingine nyuma ya mlango,  na mwingine kwenye zizi la ng'ombe.  Kisha alikimbia kwenda nyumbani  haraka alivyoweza.  
Mbwa aliporudi, alimwita Nozibele  kwa sauti, "Uko wapi?"  "Niko mvunguni mwa kitanda,"  unywele wa kwanza ulisema.  "Niko nyuma ya mlango," unywele wa  pili ukasema.  "Niko kwenye zizi la ng'ombe,"  ukasema unywele wa tatu.  
Papo hapo mbwa alifahamu kuwa  Nozibele alikuwa amemdanganya.  Kwa hivyo, alikimbia moja kwa moja  hadi kijijini.  Lakini, ndugu zake Nozibele walikuwa  wamemsubiri kwa fimbo kubwa.  Mbwa aligeuka na kukimbia na hadi  leo, hajawahi kuonekana tena.  


Source www.africanstorybook.org